SKRIFTLIG FORESPØRGSEL E-0510/03

af Joan Colom i Naval (PSE) til Kommissionen

(24. februar 2003)

Om: Fare for ukontrolleret spredning af vandremuslinger i forbindelse med projektet for omledning af floden Ebros vand, der indgår i den spanske vandplan (PHN)

Vandremuslingen er et toskallet bløddyr, som kan forårsage alvorlige miljøskader, fordi det forstyrrer økosystemerne ved at tildække alle de flod- og søbunde, det møder på sin vej, ligesom det kan forvolde alvorlige driftsforstyrrelser i vandkraftanlæg. Vandremuslingen er et stort problem i Ebro-floden, og dette problem risikerer at blive udbredt til andre områder ved en omledning af flodens forurenede vand. I juridisk forstand er det ulovligt at indføre fremmede arter, der kan forrykke den økologiske balance. Ikke desto mindre indgår planen om omledning af Ebro-flodens vand til andre områder fortsat i PHN, uden at der først skal foretages en streng VVM-analyse med henblik på en vurdering af projektets sikkerhed.

Agter Kommissionen at yde finansiel støtte til et projekt, som vil få katastrofale følger for miljøet? Vil man i det hele taget støtte en plan, som ignorerer retningslinjerne i vandrammedirektivet, ikke blot fordi den ikke tager hensyn til indvirkningerne på økosystemernes tilstand, men også fordi den ser bort fra princippet om vandløbsoplandets udelelighed og målsætningen om en effektiv håndhævelse af princippet om omkostningsdækning?

Svar afgivet på Kommissionens vegne af Margot Wallström

(28. marts 2003)

Kommissionen skal henlede det ærede medlems opmærksomhed på dens tidligere svar på skriftlig forespørgsel E-2708/02 og E-2819/02 fra Mr. Davies(1), E-0638/02 fra Miguel Majol y Raynal(2), E-3205/01 fra Alexander de Roo m.fl.(3), E-2614/01 fra Maria Sornosa Martinez m.fl.(4) samt E-2568/00 fra Daniel Varela Suanzez-Carpegna(5). Kort sagt har Kommissionen etableret en omfattende dialog med de spanske myndigheder for at sikre, at udformningen og den senere gennemførelse af den spanske vandplan er i overensstemmelse med EU's miljølovgivning, herunder vandrammedirektivet(6).

For så vidt angår en eventuel fællesskabsfinansiering (strukturfonde og Samhørighedsfonden), kræver de tilsvarende forordninger, at projekterne stemmer overens med fællesskabsretten og Fællesskabets politik. Det er Kommissionens rolle at tilse, at disse bestemmelser overholdes.

Med hensyn til spørgsmålet om vandremuslingen, er Kommissionen klar over dennes tilstedeværelse i Ebros nedre løb. Kommissionen er også klar over den omfattende miljømæssige og økonomiske skade, der vil kunne blive følgen af denne arts udbredelse til andre flodsystemer. Skulle der blive overført vand fra den nedre del af floden Ebro til andre flodbækkener, er der helt klart en risiko for, at vandremuslingen samtidig bliver overført sammen med vandet. De spanske myndigheder bliver nødt til at tage dette væsentlige spørgsmål i betragtning ved gennemførelsen af miljøindvirkningsvurderingen i forbindelse med de foreslåede vandomledninger.

(1) EFT C 92 E af 17.4.2003, s. 201.

(2) EFT C 277 E af 14.11.2002.

(3) EFT C 174 E af 20.6.2002.

(4) EFT C 134 E af 6.6.2002.

(5) EFT C 136 E af 8.5.2001.

(6) Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltning, EFT L 327 af 22.12.2000.